Papersnake/gushiwen huggingface dataset:
明日阻雪不得行盖冬至前一日也
李之仪（宋代）

才冬即欲雪，酝酿非不久。旅馆黄昏风，半夜忽如昼。

天公时谑戏，不在我先后。儿心见期心，咫尺弗得就。

密洒良未已，兀坐几忍灸。遂令相逢心，感慨若奔辏。

红炉惨无光，短气犹发馏。况兹严报本，供卫何所售。

风威果能神，排斥勿宿留。非独寸草荣，万里同锦绣。
湖州歌九十八首 其四十五
汪元量（宋代）

销金帐下忽天明，梦里无情亦有情。
何处乱山可埋骨，暂时相对坐调笙。
青云干吕
彭伉（唐代）

祥辉上干吕，郁郁又纷纷。远示无为化，将明至道君。

势凝千里静，色向九霄分。已见从龙意，宁知触石文。

状烟殊散漫，捧日更氛氲。自使来宾国，西瞻仰瑞云。

圣布中区化，祥符异域云。含春初应吕，晕碧已成文。

东起随风暖，西流共日曛。升时嘉异月，为庆等凝汾。

轻与晴烟比，高将晓雾分。飘飘如可致，愿此翊明君。
晚吹
边连宝（清代）

晚吹荡林薄，凌空一叶飞。天光寒已夕，云影淡何依。

岁月有迁递，雪霜无是非。于中觅消息，斟酌可忘机。
离黄龙有作
释惟尚（宋代）

大袖长拖出祖关，蛟龙战罢海涛闲。寄言白首参玄者，休把虚空侧点斑。
松图 其二
释居简（宋代）

断桥之西石桥北，忘世忘年寄幽独。千仞干云险绝攀，瘦影何时落横幅。
恭题灵羊图
谢承举（明代）

塞上春深草初绿，黄河套边堪放牧。
何来羌羚携乳畜，旁有韩卢将搏逐。
群羚不奔且不惊，?车无影鸾无声。
持旄已归苏子卿，挟册未见黄初平。
羊何安闲卢何猛，以静制动清边境。
我皇执笔发深儆，意在和雍化强梗。
是时贤相惟三杨，升平辅理称虞唐。
九重优游翰墨场，天与人文垂四方。
趋朝
杨旦（明代）

霜华满地寒犹薄，月色半窗天未明。衮衮红尘行十里，东华门外正残更。
吴门别李时养二绝 其一
王世贞（明代）

君为北客向南征，我是南人暂北行。阳鸟欲辞春燕至，那能不起故园情。
念奴娇·海云四敛
张孝祥（宋代）

海云四敛，太清楼、极目一天秋色。明月飞来云雾尽，城郭山川历历。良夜悠悠，西风袅袅，银汉冰轮侧。云霓三弄，广寒宫殿长笛。偏照紫府瑶台，香笼玉座，翠霭迷南北。天上人间凝望处，应有乘风归客。露滴金盘，凉生玉宇，满地新霜白。壶中清赏，画檐高挂虚碧。
送彭阁老还江西
王鏊（明代）

白麻新拜内尚书，黄阁沉沉仰步趋。四海谢安何日起，一年司马要人扶。

相门北阙存衣钵，祖帐东门入画图。知有寸心犹捧日，不殊廊庙与江湖。
将卒示嗣子蕴仁
释遇安（宋代）

不是岭头携得事，岂从鸡足付将来。
自古圣贤皆若此，非吾今日为君裁。
和泉州施通判
陈宓（宋代）

清源古郡多堪纪，识远才雄有几人。
片善可为垂后训，搜罗诗景一时新。
题茅山道士张伯雨诗卷
蓝智（明代）

江东道士张伯雨，灵书曾授大茅君。瑶台鹤梦三清露，玉洞龙文五色云。

碧落空歌来幻眇，黄庭梵气结絪缊。武夷别有宾云奏，不共清猿月下闻。
失调名
仲殊（宋代）

疏雨洗云轺，望极银河影里。
水栀
蔡戡（宋代）

谁移花本瓦盆中，怪底幽香度晓风。
白石清泉助潇洒，疏枝瘦叶缀玲珑。
晴窗坐对情无那，午枕清眠梦亦通。
小品纷敷生意足，信知人力夺天工。
秋思
陆游（宋代）

一径苔侵四壁空，北窗支枕听秋钟。故人去后登楼怯，白发多来览镜慵。

狂忆射麋穷楚泽，闲思钓雪泛吴松。相如病渴年来剧，酿酒倾家畏不供。
拟玉台体七首·雨中归
欧阳修（宋代）

朝看楼上云，日暮城南雨。
路远香车迟，迢迢向何所。
满镜愁
沈谦（清代）

烟草凄迷，风袅画帘不定。楼上斜阳人独凭。残醉醒。

春老黄鹂静。

雨覆云翻，岂是红颜心硬。病起谁怜腰带剩。嫌瘦影。

愁满菱花镜。
睡起三绝
岳珂（宋代）

睡起东窗日已红，扶头宿酒未惺松。
南阳一梦何关醉，自爱终身作卧龙。
书泗州孙景山西轩
苏轼（宋代）

落日明孤塔，青山绕病身。
知君向西望，不愧塔中人。
出山相赞
释可湘（宋代）

峭巍巍，孤迥迥。
弃王宫，栖雪岭。
分明冻得眼生星，幡然踏破千峰顶。
追和东坡老昌言喜雨呈同官
王之道（宋代）

旱魃正须三尺雨，飞廉旋布四天云。
诗成采笔挥琼玖，酒到酡颜散缬纹。
莲沼滟翻宵溜急，槐庭清送午风薰。
欣欣千里农夫庆，衰病空惭老使君。
凤庄八咏 其二 舞雩风处
祁顺（明代）

古木坛中蔼绿阴，葛巾藜杖惯追寻。随行童冠从容到，列坐壶觞次第斟。

春日恍闻曾点瑟，雄风如透楚王襟。素翁此处真堪乐，何用兰亭慨古今。
离夜诗
江孝嗣（南北朝）

石泉行可照，兰杜向含风。离歌上春日，芳思徒以空。

情遽晓云发，心在夕何终。幽琴一罢调，清醑复谁同。
和四弟夏雨
孔武仲（宋代）

蚕月雨冥冥，愁云满太清。
庭阶犹积润，沟港更繁声。
嫩绿应浮野，余凉稍及城。
隋河今不浅，放艇欲南征。
宋四厢乐歌廿首 其十一 食举歌
王韶之（南北朝）

晨羲载曜。万物咸睹。嘉庆三朝。礼乐备举。元正肇始。典章晖明。

万方毕来贺。华裔充皇庭。多士盈九位。俯仰观玉声。

恂恂俯仰。载烂其辉。鼓钟震天区。礼容塞皇闱。思乐穷休庆。福履同所归。
赠饶李四生雪夜劳以酒而勖以诗
吴与弼（明代）

绿酒酬高谊，新诗祝远程。各坚松柏操，共固岁寒盟。
获稻用分秧韵
顾清（明代）

负郭园池带宅田，老晴天气太平年。
获来黍稻丛高廪，散出牛羊满近川。
膋启甑山腾雾霭，蚁香醅瓮起沦涟。
斜阳一枕西窗梦，纵有丹青不与传。
闻少卫有行役 其一
韩淲（宋代）

见说扁舟下彭蠡，九江日落照庐山。弟兄情话对床夜，应笑冰溪人更閒。
悲落叶
汪中（清代）

悲落叶，落叶如转蓬。朝在嘉树上，暮归宿莽中。华心向秋尽，无复怨西风。

风吹漂忽安所极，高高下下不可择。春至复青青，青青非故枝。

同生一朝弃，终无相见时。
东园延吴翁晋病不能陪
于慎行（明代）

郊园常不到，客席欲凝尘。正喜轩车过，翻将药裹亲。

竹阴堪受暑，花气尚疑春。座上南山色，聊凭代主人。
山水友馀辞 水涝子
王质（宋代）

獭最黠，鼠更黠，知水情，识水脉。荷花不禁掐，稻花不禁捾。

水涝子，水涝子，鴳滥堆随江风起，自仗秋莎噆秋水。
江城梅花引 即《江城子》，末多一句，似《行香子》、绝非《梅花引》，不知犯何调，姑俟博雅 咏梅
俞彦（明代）

古梅芳榭悄含英。冷香凝。满空庭。我共花魂，相对惜孤清。

更值庭芳摇落后，捻吟髭，霜月下，最关情。罗浮梦断晓参横。

句初成。自丁宁。从此一杯，歌底莫教停。化作玉鳞君便见，小桥边，篱落外，巳星星。
奉酬王知县赏春不与以诗见赠
蔡襄（宋代）

仙陬翠观尽繁英，朱白相兼照眼明。
池浸岚光生晚碧，鸟惊人语断春声。
谈谐遽喜开怀久，骩骳终惭走笔成。
佳致可能陶靖节，庭柯斜眄独忘情。
赠真戒大师
陆佃（宋代）

时访城西长者家，欲将无定友烟霞。百函贝叶听挥麈，一炷炉香看点茶。

猿立砌台偷落果，鸟穿檐柏献新花。旧曾题处烦师护，肯学常流旋碧纱。
次临封十咏颂方侯德政 其三
蒙尧仁（明代）

侯治吾封好，视民浑一家。采芹同曝献，鼓腹任晖斜。

泛蚁酣椒酒，分泉煮蕊茶。不偏荣瘁理，帝载乐无涯。
次韵侍御晚宿三叉口
喻良能（宋代）

故里频怀梓，新堤未筑沙。
文章真吏部，吟咏许刘叉。
酒盏孤风物，诗筒隔岁华。
相思江路远，烟雨茁芳葭。
和鲍守次韵林德祖十四首 其六
傅察（宋代）

圣代勤民岂外轻，声名今已播边亭。风摇铃阁终晨静，雨锁棠阴满地青。

赐表殊功宜冕服，荣分从吏亦缇屏。如公学问留闲郡，东壁何人应二星。
句
郭祥正（宋代）

唯欠子瞻诗。
东馆楼
钱协（宋代）

帘影隔朝暾，云低昼尚昏。山形分歙翠，溪色到江浑。

日尽天垂幕，歌馀酒满尊。栏干不堪倚，归思断乡魂。
忆孤峰
姚镛（宋代）

浮杯方渡湘江上，又逐孤云到岳前。七十二峰烟雨夜，与谁同话懒残禅。
故少师从翁隐岩别墅乱后榛芜感旧怆怀遂有追纪
郑谷（唐代）

风骚为主人，凡俗仰清尘。密行称闺阃，明诚动搢绅。

周旋居显重，内外掌丝纶。妙主蓬壶籍，忠为社稷臣。

大仪墙仞峻，东辖纪纲新。闻善常开口，推公岂为身。

立朝鸣珮重，归宅典衣贫。半醉看花晚，中餐煮菜春。

晴台随鹿上，幽墅结僧邻。理论知清越，生徒得李频。

药香沾笔砚，竹色染衣巾。寄鹤眠云叟，骑驴入室宾。

近将姚监比，僻与段卿亲。叶积池边路，茶迟雪后薪。

所难留著述，谁不秉陶钧。丧乱时多变，追思事已陈。

浮华重发作，雅正甚湮沦。宗从今何在，依栖素有因。

七松无影响，双泪益悲辛。犹喜于门秀，年来屈复伸。
麻姑山诗
吕南公（宋代）

日脚退前楹，崇堂豁明净。缣缃出百函，翰墨睹三圣。

舒张溢墙出，灿烂累签㡠。鸾龙交飞翻，金石避坚硬。

毫无半分弱，大至袤丈劲。真行体兼精，篆籀法毕正。

篇章入题写，作者一何幸。伟哉天纵能，岂谓学成性。

名山遍藏蓄，终古得辉映。墨客徒醉心，黄冠荷覃庆。

尝思八世主，覆焘足仁政。诗书所敷扬，乃独蔑此命。

将非史官略，纪叙非尽并。不然天日资，肯特记名姓。

或应淳古治，不以馀艺竞。肤浅难考评，随群但称盛。
皇后阁端午贴子词五首 其三
真德秀（宋代）

记得当年梦月符，浴兰节后恰旬馀。欲知天锡无疆寿，认取仙蜍颔下书。
江左谓海棠为川红
吴中复（宋代）

靓妆浓淡蕊蒙茸，高下池台细细风。
却恨韶华偏蜀土，更无颜色似川红。
寻香只恐三春暮，把酒欣逢一笑同。
子美诗才犹阁笔，至今寂寞锦城中。
少年游·斜阳冉冉水边楼
陈允平（宋代）

斜阳冉冉水边楼。珠箔水晶钩。拍点红牙，萧吹紫玉，低按小梁州。双鸾已误青楼约，谁伴月中游。倦蝶残花，寒螀落叶，长是替人愁。
世外
释文珦（宋代）

世外多幽胜，尘樊岂足云。
泉声长似乐，山气自成云。
观象知羲易，安禅悟竺坟。
贵交休见忆，已与鹿麋群。
旋风吟二首
邵雍（宋代）

安有太平人不平，人心平处固无争。
棋中机械不愿看，琴里语言时喜听。
少日挂心唯帝典，老年留意只义经。
自知别得收功处，松桂隆冬始见青。
及第后归觐，留别诸同年
白居易（唐代）

十年常苦学，一上谬成名。擢第未为贵，贺亲方始荣。

时辈六七人，送我出帝城。轩车动行色，丝管举离声。

得意减别恨，半酣轻远程。翩翩马蹄疾，春日归乡情。
游云居四首 其一
李彭（宋代）

鸡林磨衲度帻沟，海外风烟在上头。箴孔线蹊谁善幻，千岩万壑斩新秋。
闻唐愚士除翰林侍读却寄
刘绩（明代）

看鍊神丹骨已成，新骑云鹤上蓬瀛。山中旧伴头将白，遥瞩非烟想佩声。
泊曹家沙
董嗣杲（宋代）

远归谁道日辰误，小醉自觉精神豪。
已誓孤褰脱世故，南山斗底诛蓬蒿。
【双调】沉醉东风
曹德（元代）

隐居

鸱夷革屈沉了伍胥，江鱼腹葬送了三闾。数间谏时，独醒处，岂是遭诛被放招伏？一舸秋风去五湖，也博个名传万古。

村居

新分下庭前竹栽，旋篘得缸间茅柴。娩壬弹鸡，和根菜，小杯盘曾惯留客。活泼剌鲜鱼米换来，则除了茶都是买。

茅舍宽如钓舟，老夫闲似沙鸥。江清白发明，霜早黄花瘦，但开樽沉醉方休。江糯吹香满穗秋，又打够重阳酿酒。

枫林晚家家步锦，菊篱秋处处分金。羞将宝剑看，醉把瑶琴枕，没三杯著甚消任。若论到机深祸亦深，却不是渊明好饮。
频伽水村图
汪宜秋（清代）

深闺未识诗人宅，昨夜分明梦水村。却与图中浑不似，万梅花拥一柴门。
王勃故事
宋祁（宋代）

九月九日都督大宴滕王阁，宿命其婿作序以夸客，因出纸笔遍请客，莫敢当，至勃，泛然不辞。都督怒，起更衣，遣吏伺其文辄报。一再报，语益奇，乃矍然曰：“天才也!”请遂成文，极欢罢。勃属文，初不精思，先磨墨数升，则酣饮，引被覆面卧，及寤，援笔成篇，不易一字，时人谓勃为腹稿。
和渔具十绝
牟巘五（宋代）

披时响萧骚，卧处堆偪仄。
傲然烟雨中，安知有睢泽。
雉朝飞一曲题双雉图
刘崧（元代）

雉朝飞，雄飞雌随声喔咿，山晴草暖风日迟。绣襦锦翼何缡䙕，或登木而号，或据石而栖。

一步一饮啄，步步不相离。所以贾氏女，御射有获方笑嘻。

物生自有性，配匹亦有时。嗟尔牧犊子，七十而娶将奚为。
和孙公子游南山
廖大圭（元代）

帝里归来日，胸怀尚昔年。人材今可数，公子独无前。

大旆光南寺，清唫到暝烟。功名方鼎鼎，未许傍云眠。
次韵李宾之侍讲庆成宴上作
程敏政（明代）

门宴分行首从官，内前随例奉宸欢。衣联锦兽晴偏见，漏咽铜龙午未乾。

羽戚两阶成化久，风云千载际时难。桂坊敢负平生操，汉策分明戒史丹。
偈颂一百六十九首 其八十五
释智朋（宋代）

千圣顶𩕳打开，三涂地底把住。是汝诸人鼻孔，总在山僧手里，一时穿却。
崇政殿後春晴即事
王安石（宋代）

悠悠独梦水西轩，百舌枯头语更繁。
山鸟不应知地禁，亦逢春暖即啾喧。
春日书事
刘过（宋代）

薄雪笼日护初晴，沙岸湖来春水生。
间傍柳堤骑马去，一鞭春色柳风轻。
梅花落
卢照邻（唐代）

梅岭花初发，天山雪未开。
雪处疑花满，花边似雪回。
因风入舞袖，杂粉向妆台。
匈奴几万里，春至不知来。
中元旧县驿夜歌 其二
梦麟（清代）

去年南顿月之日，白六来闻我母卒。惊回泪断哭无声，仰睇皇天白日失。

仓卒翻疑前月书，书上平安谁所笔。怜儿或恐儿心伤，儿归更绕何人膝。

濒危知复欲云何，未亲含殓凭谁说。归来一恸儿今还，呼天不应心如割。

朝来浆酒陈应同，楸梧肃肃生灵风。五子罗立独不见，灵魂应到东阿东。

我妻嫁我十年半，十日啼饥九无饭。苦忆严冬一破裳，嫁衣鬻尽供炊爨。

年余饱暖抵几何，奄欻销沈魂已断。肝摧隐痛弥留时，肠牵儿女泪被面。

流连知尔意无限，到头何日重泉见。月来数女知何如，凄飙淅沥吹裳裾。

朝携祭榼缘青芜，秋坟呼母母则无，觅爷中夜声呜呜。
颂三首 其三
念禅师（宋代）

元正三，上来稽首各和南。若问香山山里事，灵源一派碧如蓝。
送胡石璧帅广西二首
刘克庄（宋代）

此段君王付托谁，明公身可荷安危。
常游簪带春携客，忽夺崑安夜出奇。
忠定罢兵才建绍，襄公讨叛止邕宜。
腐儒虽惫如同载，堪稿平蛮第二碑。
溪翁行
何白（明代）

溪田荦确河田沃，瘠土民劳沃土乐。
河田多收十斛余，年年不肯全输租。
溪田收薄少生计，刈薪卖谷完新税。
春来月出不闻歌，昨朝社饮无人醉。
溪翁但羡河田丰，家家瓮酒真珠红。
再用韵 其一
张孝祥（宋代）

雪中纸衾有奇趣，煖香夜作椒兰熏。毗耶丈室本无病，天女为散花纷纭。
泊上虞县
陆游（宋代）

鄞江久不到，乘兴偶东游。
涨水崩沙岸，归云抱县楼。
吟余声混混，梳罢发飕飕。
喜见时平象，新丝入市稠。
句
陆畅（唐代）

满手香传金菊酒，漏声遥滴上阳宫。
次韵东皋寺主僧知恭见寄
陈著（宋代）

平地起丛林，工夫岁月深。
百吟三教髓，一饭十方心。
惯听人传说，閒将梦去寻。
书来足自慰，亦是老知音。
颂古十七首 其七
释宗演（明代）

潭不见，龙不现，亲到龙潭须活荐。莫学承虚接响人，守株待兔亡机变。

知机变，盏子扑落地，楪子成七片。
从李使君假记室吏
杨冠卿（宋代）

阿㜷呕心儿，佩囊有奚奴。杜陵短褐翁，抄诗听小胥。

我生味风雅，古人思与俱。家无儋石储，谁其供指呼。

主翁居专城，雁鹜纷庭除。记史饱馀闲，愿言假一夫。

授以乌丝栏，副之玉蟾蜍。晴窗扫桐叶，细字蝇头书。
蔡琰归汉图
林景清（明代）

文姬别子地，一骑轻南驰。
伤哉贤王北，一骑挟二儿。
二儿抱父啼，问母何所之。
停鞭屡回首，重会知无期。
孰谓天壤内，野心无人彝。
万物以类偶，湿化犹相随。
穹庐况万里，日暮惊沙吹。
惜哉辨琴智，不辨华与夷。
纵怜形势迫，难掩节义亏。
独有思汉心，写入哀纮知。
一朝天使至，千金赎蛾眉。
雨露洗腥瘢，阳和变愁姿。
出关拜汉月，照妾心苦悲。
妾心傥未白，何以觐彤墀。
狐死尚丘首，越鸟终南枝。
如何李都尉，没齿阴山陲。
同熊生渤牧后坊因登绝岭
吴与弼（明代）

节候适清和，田家雨新足。芳林牧马来，露草萋以绿。

乃有儒一生，吾伊荫脩竹。畅我仁知心，跻攀散遐躅。

一览长天云，真趣良可掬。
宫词 其六十七
赵佶（宋代）

翰苑花深夜漏稀，奉承亲笔草麻归。鸾笺几幅鱼龙化，近桉重升一品妃。
江如练（蝶恋花）
贺铸（宋代）

睡鸭炉寒熏麝煎。寂寂歌梁，无计留归燕。十二曲阑闲倚遍。一杯长待何人劝。

不识当年桃叶面。吟咏佳词，想像犹曾见。两桨往来风与便。湖平月上江如练。
金缕曲 题前朝女史李金生水墨花鸟卷，用中钱浣青妇人原韵。
屈秉筠（清代）

烟水萦归艇。剩萧萧、秋畦夕照，菊松三径。愁听念家山唱破，清泪明珠比莹。

借笔墨、闲情聊骋。绘出凄凉花鸟意，软红尘、不点生绡净。

脂粉断，倍幽靓。

宣和旧谱重思省。问当年、南朝烟月，雪泥鸿影。竹笑轩中春去久，一点佛灯低映。

又收拾、笔床严整。展卷风流如可接，想鸥波、小梦同鸥醒。

写不尽，韶光冷。
绿意 秋簟
程颂万（清代）

玉肌寒沁，翠帘不卷，平贴波影。恰好初凉，半褪纱衣，八尺钿床刚称。

湘妃忍渍眠时泪，有点点、断红斑认。记贪欢、一晌留郎，却怪夜阑清冷。

昨夕痕酥玉体，背人灯、下看如掏纤印。特地商量，换了龙须，蓦近中秋时分。

江干黄竹依然在，是作了、女儿箱剩。怕冰魂、夜夜销来，帐外烛花低哂。
壬辰闰三月初三日銈弟归因录其语奉呈楚金诸君子
郭钰（元代）

入门伴母啼，出门闻鹊噪。握粟卜灵龟，之子归已到。

饥走涉一句，形容尽枯槁。闾里共歔欷，且慰慈闱老。

问答惮语烦，客满始相告。群寇窥无人，鼠穴穷剽盗。

承平宿将死，战守自颠倒。九江咽喉地，戎卒何草草。

宜春坐不救，吾土敢相保。惟当学义旂，戮力事诛讨。

贼众乱且嚣，一举秋叶扫。庐陵忠节邦，足以正穷昊。

郁郁英雄姿，封侯何足道。惟我最迂懒，闻之展怀抱。

振衣舞龙泉，请作三军导。
同江詹事登宫城南楼诗
徐陵（南北朝）

元良属上德。
率土被中孚。
汉幄朝无怠。
周门夕复趋。
桓经既受业。
贺拜且尊儒。
壮志谐风雅。
高文会斗枢。
铿锵叶舞蹈。
照烂等琨瑜。
沟水惭雄伯。
漳川仰大巫。
鲍鱼艼入俎。
钓鳖匪充厨。
叔誉恒词屈。
防年岂滥诛。
奉和圣制上巳祓禊应制
崔国辅（唐代）

元巳秦中节，吾君灞上游。鸣銮通禁苑，别馆绕芳洲。

鹓鹭千官列，鱼龙百戏浮。桃花春欲尽，谷雨夜来收。

庆向尧樽祝，欢从楚棹讴。逸诗何足对，窅作掩东周。
枕上示景卢 其二
洪适（宋代）

南憩番禺北抵燕，片帆西上驻荆门。平生不作东瓯梦，荔子丹时念灌园。
友人招集不赴
王彦泓（明代）

为感蘼芜曲，无心赋锦鞋。怜香留故枕，祝梦掩空斋。

酒畔红酥手，缨边翠羽钗。暂堪同一醉，幽恨几时排。
灌浦郑氏秋丁祭黄子
全祖望（清代）

黄子泽五世，于今已一丝。阁下木樨花，秋来放几枝。

嗟我仅私淑，未得揖让于其时。
和郑康道探梅十绝句
李洪（宋代）

瑟瑟清波溪涧寒，属联诗笔不当悭。
请君更舣菁山棹，万斛愁侵山复山。
十可行十颂
释清远（宋代）

田地生尘便扫除，房廊萧洒共安居。装香扫地无馀事，默耀韬光示智珠。
送僧
周贺（唐代）

草履初登南客船，铜瓶犹贮北山泉。

衡阳旧寺秋归去，门锁寒潭几树蝉。
和鹿鸣燕进士二首 其一
吕陶（宋代）

石室宏开化二川，文场今岁不遗贤。莺凭暖律方迁木，鹤遇祥遗必到天。

随贡充庭知有路，乘风破浪去如船。龙墀唱第程涂近，应在春馀数日前。
齐天乐（庆湖北漕知鄂州李楼峰）
文天祥（宋代）

南楼月转银河曙，玉箫又吹梅早。鹦鹉沙晴，葡萄水暖，一缕燕香清袅。瑶池春透。想桃露霏霞，菊波沁晓。袍锦风流，御仙花带瑞虹绕。

玉关人下未老。唤矶头黄鹤，岸巾谈笑。剑拂准清，槊横楚黛，雨洗一川烟草。印黄似斗。看半砚蔷薇，满鞍杨柳。沙路归来，金貂蝉翼小。
郊庙歌辞·祭汾阴乐章·雍和
贾曾（唐代）

蠲我饎餴，洁我膋芗。有豆孔硕，为羞既臧。
至诚无昧，精意惟芳。神其醉止，欣欣乐康。
呈汪山翁并赠梦庐柏庐兄弟二首 其二
王浩（清代）

高沙罗绮不足贵，一日并读程侯诗。病僧枯几古犹媚，好女明侯秀亦奇。

清响度君钟老凤，大饥如我独蹲鸱。就床笑语上下意，少年相期倘在兹。
白荷为郡城谢纯甫作恩灏二首 其一
曹家达（清代）

采芳兰泽最思君，乌桕空劳繫夕曛。打桨人归风色晚，野桥秋水荡湖云。
客邸偶成和宗友石明经韵
曹俊（清代）

客况偏同范叔寒，几多心事上眉端。歌堪当哭狂何惜，酒果浇愁醉也拚。

朋辈飘零知己少，异乡沦落告人难。惓怀故国成灰烬，锦绣江山梦里看。
和方新恩
释元肇（宋代）

诗礼擅英华，源流奕世家。已攀天上桂，不弃道傍麻。

乌鹊朝来噪，青灯昨夜花。惭无报琼句，相对只杯茶。
偈颂一百六十首
释宗杲（宋代）

万里无寸草，出门便是草，
各自有公据。有公据，
何拘束，清风月下守株人，
凉兔渐遥春草绿。
饯潞州陆长史再守汾州
苏颋（唐代）

河尹政成期，为汾昔所推。不荣三入地，还美再临时。

拥传云初合，闻莺日正迟。道傍多出饯，别有吏民思。
佛牙赞
赵祯（宋代）

三皇掩质皆归土，五帝潜形已化尘。夫子域中誇是圣，老君世上亦言真。

埋躯祗见空遗冢，何处将身示后人。唯有吾师金骨在，曾经百鍊色长新。
亲友冯仪之运干挽章三首
曹彦约（宋代）

闻道江西使，宾筵陨德星，
失声归士友，短气动朝廷。
屡选非无意，迟行若有灵。
忍令清燕处，我辈尚谈经。
家园即事十三首
郑清之（宋代）

树底鸣鸠相唯诺，花间飞蝶自绸缪。
二虫得失聊堪笑，鸿鹄谁能问弈秋。
荆溪咏（渔家傲）
贺铸（宋代）

南岳去天才尺五。荆溪笠泽相吞吐。十日一风仍再雨，宜禾黍。吞成处处宜禾黍。

坊市万家连岛屿。长杨□□□□□。□□□□□□□。能歌舞。刘郎不□□□□。
拟张允怀寄内代内答十首 其一 寄内
郑文康（明代）

年年曾寄客边书，写尽真情只当虚。十纸到家无一答，恨人心性愿消除。
次韵顾通判夜泊江门见示
陈献章（明代）

病里春秋六十更，酒杯无日不渊明。还将白发供人事，自许青渊不世情。

版籍又劳今别驾，风花带管老先生。红蕖绿浪江门路，肯放孤舟半夜行。
舜洞秋风
刘志行（宋代）

当年大驾巡南中，薰兮时兮歌南风。
太音九奏凤凰集，真与尘世开盲聋。
重华远矣成飞仙，湘灵洒泪秋风前。
天荒地老不可诘，秋风满树凄寒蝉。
满江红（寿黄殿讲母·正月十四）
王迈（宋代）

明日元宵，蔼佳气、清凉金粟。人道是、史君寿母，宴瑶池曲。九十春来萱草茂，三千年后蟠桃熟。看鳌头、名字未多时，分符竹。熏宝篆，张银烛。佳庆事，人人祝。况平反阴德，在长生箓。最喜芸香怀玉燕，安排锦帐骑银鹿。待雕轩、文驷上堤沙，如天福。
溪庵种蓻六言八首
刘克庄（宋代）

杜曲有攒眉老，汉庭无友辱人。
但看灵妃启齿，不烦里女俲颦。
度佛耳严
沈溎（清代）

高峰层级似天梯，万竹回环好鸟啼。一气扶摇临绝顶，举头犹鸟白云低。

悬岩绝壁树丫杈，林隙遥窥日已斜。隔著重峦闻犬吠，酒帘飘处有人家。
望海潮 观猎
尤侗（清代）

辽西重地，东临碣石，朔风塞马萧萧。台上呼鹰，碛中走狗，千人弓箭横腰。

牙纛抗招摇。看雕翎落处，雨血风毛。日暮山空，寒乌饥兔正悲号。

将军坐地分曹。有健儿行炙，美女弹槽。再打一围，扬鞭归去，戍楼画角声高。

何似霍嫖姚。笑当年猿臂，射石空劳。顾语参军，醉中磨盾好挥毫。
精骑集序
秦观（宋代）

予少时读书，一见辄能诵。暗疏之，亦不甚失。然负此自放，喜从滑稽饮酒者游。旬朔之间，把卷无几日。故虽有强记之力，而常废于不勤。

比数年来，颇发愤自惩艾，悔前所为；而聪明衰耗，殆不如曩时十一二。每阅一事，必寻绎数终，掩卷茫然，辄复不省。故虽有勤劳之苦，而常废于善忘。

嗟夫！败吾业者，常此二物也。比读《齐史》，见孙搴答邢词曰：“我精骑三千，足敌君羸卒数万。”心善其说，因取经、传、子、史之可为文用者，得若干条，勒为若干卷，题曰《精骑集》云。

噫！少而不勤，无知之何矣。长而善忘，庶几以此补之。
过摩诃池二首
宋祁（宋代）

池边不见帛阑船，麦陇连云树绕天。
百岁兴衰已如此，争教东海不为田。
临江仙 江楼晚眺
沈善宝（清代）

楼外长江江上水，水流东去沉沉。白云出岫本无心。

远山浮浅黛，明月冷疏砧。

来往蒲帆浑不定，忘机沙上闲禽。渔歌高唱绿杨阴。

个中饶野趣，此外少知音。
冬日閒居遣兴十首 其七
李纲（宋代）

投老见多难，干戈日正深。饮河胡马健，破垒汉疆侵。

大将未燕首，小臣空越吟。龙荒两宫远，感愤泪盈襟。
次韵郑郎中作四明谢遗尘九题走笔不二 其一 石窗
史浩（宋代）

峻极生从地势坤，擎天一柱四窗存。有时空洞来龙驾，列岳灵祇尽骏奔。
前有一尊酒
赵文（宋代）

前有一尊酒，有酒即无愁。
吾评仪狄功，端与神禹侔。
微禹吾其仪，微狄吾其囚。
人生十九不如意，一醉之外安所求。
古来何国非亡社，古来何人不荒丘。
沉思痛至骨，赖尔可销忧。
尊中有酒，无酒乃休。
饮多作病，酒不可雠。
潼关
路铎（金朝）

楼迥临飞鸟，车升汗十牛。地灵开翠壁，天远送黄流。

趣战如奸计，当关岂壮猷。天梯且失守，况说土山头。
宴瑶池 其一
朱祖谋（清代）

残香飘雾青杨路。处处。押帘花底朱户。无人住。年时几许。销春素。

小槽香、真珠红注。摘弦柱。箜篌自作人语。公无渡。

西风分付。潮回去。
同李元锡登荻港凤山绝顶适孙仲藻后至
韩上桂（明代）

盘谷纡千转，欹岩矗万层。贾馀堪一往，乘兴更谁能。

岁尽木叶脱，天高霜气凌。时闻有凤啸，或者是孙登。
杨侍郎召饭再用韵
陈造（宋代）

升沉渠敢话齐年，妙句推褒辈行然。
高燕况叨琼作醴，凡骀底行玉为鞭。
歌终画扇犹庶面，舞困欹花半压肩。
此去隽游萦客梦，梦陪笙鹤下琼田。
挽符颍江
敖英（明代）

吾乡无此老，故旧觉萧条。
刻竹曾联句，寻芳忆并镳。
酒船虚问字，花月罢吹箫。
何日辽东鹤，归来感市朝。
题墨梅
王柏（宋代）

岁寒我与偶，独抱幽贞长。
笔下孤梢瘦，冰花纸上香。
西湖十咏 其八 飞来峰
王渐逵（明代）

灵隐山前万石峰，峰峰相对驻芙蓉。浮生踪迹应如许，莫讶飞来是幻空。
端午日帖子词 皇帝閤六首 其一
孙觌（宋代）

薰琴应律南风暖，漏箭添筹昼刻长。谁识广寒天上景，铜乌未午送微凉。
满庭芳 秦淮水榭听人度《桃花扇》乐府
杨夔生（清代）

荡屋春风，连江梦雨，碧光微逗朝丝。哀筝一拍，几柱玉参差。

寂寞寒涛东起，兴亡恨、付与歌儿。人何处，荒凉酒社，鸱啸蒋侯祠。

相思。红泪尽，幅巾短发，重感栖迟。便沙才董白，唱遍新词。

总是风花无赖，春欲去、我正愁时。凭阑望，青旗腰鼓，惆怅六朝诗。
游金精山
郑会（宋代）

春风栈阁晓云寒，中有潺潺一玉湾。
白石寨盘青石磴，藓花犹带汉时斑。
甲申仲冬侍亲由行在所还毗陵舟泊村渚
陈翊（唐代）

日暮成孤泊，栖迟得小安。
雪融沙觜露，云拂雁翎寒。
过橹冰痕薄，通村水汊宽。
诗情如废井，剩觉起微澜。
凤栖梧（客临安，连日愁霖，旅枕无寐，起作）
程垓（宋代）

九月江南烟雨里。客枕凄凉，到晓浑无寐。起上小楼观海气。昏昏半约渔樵市。

断雁西边家万里。料得秋来，笑我归无计。剑在床头书在几。未甘分付黄花泪。
王文孺臞庵
徐作（宋代）

藜苋幽人室，丘园隐者居。
一原青嶂合，万水绿阴疏。
手把归田赋，腰县种树书。
桑麻连轸秀，网罟人溪渔。
秋花十咏 其五 蘋花
方一夔（宋代）

风急从衡木叶飞，寒花摇曳水中低。褰裳不采空归去，谁识江南季女饥。
偶题
姜特立（宋代）

霜降水自落，春浓花欲迷。
道心因老进，狂态逐时低。
虎溪三笑
吴实（明代）

远公三笑地，陶陆是同流。明月清溪晚，凉风碧树秋。

高怀轶今古，馀韵出林丘。自愧牵缨冕，宁同莲社游。
寄泉僧真济
刘克庄（宋代）

师邃于医者，闻诸谏议然。
若非禅性悟，必有脉书传。
药贵逢人施，方灵克日痊。
西风瓶锡冷，傥肯访沉绵。
述祖德诗
谢灵运（南北朝）

中原昔丧乱。
丧乱岂解已。
崩腾永嘉末。
逼迫太元始。
河外无反正。
江介有{?戚}圯。
万邦咸震慑。
横流赖君子。
拯溺由道情。
龛暴资神理。
秦赵欣来苏。
燕魏迟文轨。
贤相谢世运。
远图因事止。
高揖七州外。
拂衣五湖里。
随山疏浚潭。
傍岩艺枌梓。
遗情舍尘物。
贞观丘壑美。
濒死自悼
徐琦（明代）

每说天兵出守疆，忽闻劲敌犯睢阳。
火焚郡邑人民苦，血染江睢鬼物伤。
忠报君恩名不朽，孝随亲死义难忘。
皇天后土宜知鉴，白日英魂腾剑光。
次韵酬卫𣹑川
陆深（明代）

蒹葭真倚玉为林，虚负知音愧此心。世路百年风浪迥，天涯双鬓雪霜深。

依依别思俱通梦，蔼蔼春云欲化霖。抛却簿书山水里，停骖时得和齐吟。
天津桥望春
雍陶（唐代）

津桥春水浸红霞，烟柳风丝拂岸斜。
翠辇不来金殿闭，宫莺衔出上阳花。
桐汭
喻良能（宋代）

东汭波吞岸，西桐水见沙。
祠山千古盛，州宅四时嘉。
前直三峰峻，旁连大洞呀。
黄南清港曲，织女小桥斜。
野店篱为户，春山茧作花。
乌羊难入馔，青果颇宜茶。
绷锦饶新笋，枪旗富嫩芽。
灵山古佛地，丹井列仙家。
铁冶名犹壮，金牛迹尚漥。
滞留三载久，诗板满烟霞。
赠别李纷
卢纶（唐代）

头白乘驴悬布囊，一回言别泪千行。

儿孙满眼无归处，唯到尊前似故乡。
尝建茗二首 其二
曾几（宋代）

茅宇已初夏，茶瓯方早春。真成汤沃雪，无复渴生尘。

有客嘲三韭，其谁送八珍。不如藏去好，孤负一年新。
六榕寺有怀坡公作次南城师韵
江之纪（清代）

秋云覆地古刹荒，寺门一榜鸾凤翔。眉山正气何堂堂，千载翰墨留清香。

当时谗人正高张，群飞刺天蔽太阳。贝锦潜织巧异常，党人碑首司马光。

公也远投蛟蜃乡，慷慨度海鼍为梁。乃心无日忘庙廊，矫如劲柏含秋霜。

陶诗柳集壮行装，朝云叔党慰凄凉。餐霞卧月南斗旁，脱屣富贵如毫芒。

念公蚤岁厄舒王，南来祸始蔡与章。坎坷百折气弥昌，泉源万斛无尽藏。

魑魅逢迎又何妨，罗浮天半同青苍。
甲申四月甲子夜梦以焦坑小团及宜春新芽送隆
周必大（宋代）

睡起寻思鹿覆蕉，更将恶水向水浇。
梦中妄语浑闲事，眼晕生花好一鍫。
垓城
储嗣宗（唐代）

百战未言非，孤军惊夜围。山河意气尽，泪湿美人衣。
秋晓行南谷经荒村
柳宗元（唐代）

杪秋霜露重，晨起行幽谷。
黄叶覆溪桥，荒村唯古木。
寒花疏寂历，幽泉微断续。
机心久已忘，何事惊麋鹿。
题刘民用居士藏六庵
释昙华（宋代）

西溪缚屋称幽居，坐对松窗与世疏。
到眼青山千万叠，此生安乐更无知。
观王石谷倪云林山水拟题各系二绝 其四
曹家达（清代）

归鸦没西岭，群壑暧清景。何处牛羊下，疏树淡无影。
游赤松口占
金履祥（宋代）

苍虬夹岸几重重，灵液飞流碧涧通。
可是神人易忘世，人间争得此山中。
次韵丁端叔舟中值雪三绝
喻良能（宋代）

延和初奏三千牍，畿甸旋移尺五天。
风格出尘谁可并，争看辽鹤一千年。
即事奉呈郎中韦使君（明系试秘书省校书郎）
秦系（唐代）

久卧云间已息机，青袍忽著狎鸥飞。

诗兴到来无一事，郡中今有谢玄晖。
小重山·春流半绕凤凰台
宋徵舆（清代）

春流半绕凤凰台。十年花月夜，泛金杯。玉箫呜咽画船开。清风泛，移棹上秦淮。
客梦五更回。清砧迎塞雁，渡江来。景阳宫井断苍苔。无人处，秋雨落宫槐。
青玉案
曹冠（宋代）

烟村茂樾湾溪畔。似远景、摹轻练。细草平沙骑款段。渔翁欸乃，练惊鸥鹭，飞起澄波面。

班荆对饮重杨岸。枝上莺歌如解劝。山映斜阳霞绮散。醉吟乘兴，锦囊诗满，爱月归来晚。
次韵陈叔易远别离三首
苏籀（宋代）

别情荼无苦，诀语若为道。
日近长安遥，山围烟浪绕。
星河通故长，冰雪迫凋槁。
回辕尚茫茫，延颈空矫矫。
卜归付乾策，此策何人抱。
癸未至节以病晚起走笔戏书纪事排闷十首 其一
方回（元代）

遇节何其窘，治家乃尔难。谷生舂苦碎，薪贵灶嫌宽。

病体危狼狈，时情畏触蛮。拥衾闻客至，强整旧衣冠。
吊盈盈三首
王山（宋代）

小巷朱桥花又春，洞房何事不归云。
二年前过曾携手，今日重来忽见坟。
香魄已飞天上去，凤箫犹似月中闻。
纵然却入襄王梦，会向阳台忆使君。
自桃川至辰州绝句四十有二 其十一
赵蕃（宋代）

滟滪瞿唐昔未行，狼头鹿角旧闻名。辰州瓮子滩头路，夷险不知谁弟兄。
端午贴子词 皇太后阁六首 其四
周麟之（宋代）

凉生浴殿蔼兰芳，玉宇深沈昼漏长。试诵琼章开蕊笈，御炉风袅辟邪香。
橄榄
刘攽（宋代）

南珍富奇异，畴昔颇穷览。夷荒无书传，从古陋铅椠。

苞封走中土，天序异离坎。有香已变衰，有色多黯谫。

今君此堂上，珍物惟橄榄。青肤镂琼莹，翠颗森菡萏。

若为幽人贞，久见君子淡。甘怀彼包羞，日新此刚敢。

清泉荐芳茗，臭味独潜感。澡雪清烦酲，涤除莹玄览。

灵均采时菊，西伯嗜昌歜。庙鼎实调梅，壮士仍尝胆。

由来超俗好，诸绝不言惨。殷勤谢凡口，薤白空三啖。
杂兴十二首
方回（元代）

风高紫兰摧，雪近黄菊槁。
物理有代谢，焉得长美好。
古圣毓庶物，必欲使寿老。
不幸凶短折，岂若保终考。
庄生强齐物，妄谓彭聃夭。
龟鹤动千龄，难与蜉蝣道。
什袭夜光璧，谁忍碎兹宝。
我评菊与兰，终胜百凡草。
甲辰人日病中，吟六言六首以自嘲
范成大（宋代）

攒眉辄作山字，啾耳惟闻水声。
人应见怜久病，我亦自厌余生。
谢方德顺古风
刘子翚（宋代）

吾闻沧溟深，浸灌东风维。
开风一荡潏，莽苍天为低。
中藏百怪珍，文彩光陆离。
潜鲲尽鹏材，游鱼悉龙资。
罔象溯波浮，天吴跃空飞。
蚌虽辱泥涂，犹能吐珠玑。
地灵物固然，在人必多奇。
英英方家郎，秀发如琼枝。
装怀素王书，落笔幼妇词。
我昔官壶山，邂逅初见之。
宾筵为劝驾。一武登云梯。
鸿骞九霄快，骥骋天路夷。
似闻东诸侯，辟书已交驰。
惠然访吾庐，窈窕穷山溪。
夜灯一笑欢，愁抱忽若遗。
语妙时脱尘，饮豪屡反卮。
领新意自失，佳处昔未窥。
胡为遽改辕，归袂风披披。
上祈养德业，下祝慎鼎帏。
敬言崇道公，久别良伫思。
汉严将军庙
闻肇瑝（宋代）

汉史标名氏，宕梁存慕丘。
非惟能抗节，更独抱先忧。
全蜀悲衔璧，孤身欲断头。
湍奔砥柱屹，果硕剥阳留。
片语消威猛，三军尽辑柔。
词严偏蔼若，气正一何遒。
庙貌旒垂冕，祀将春复秋。
我来虔展拜，匪敢谓遨游。
题秀光亭壁饯刘世臣刘仲美
王庭圭（宋代）

飞雨洒檐角，车骑散岩隈。临池张翠幕，众贤会高台。

坐中蟾宫客，再占北斗魁。复有南巷阮，少年负英才。

两公俱博雅，胸臆天所开。明春试殿陛，笔力翻风雷。

胪传姓名出，声闻落九垓。今宵且尽醉，须覆掌中杯。

朝来得好语，仍闻小人灾。请观卢溪老，谈笑消奸回。

见敌未尝动，坐令敌倾摧。庸儿不量力，自倒非人推。

举此卜二友，否极终泰来。
东兴铺二首
赵文（宋代）

老人无泪与君啼，梦里相逢路竟迷。
二十三年崇胜寺，对床今夜是江西。
雪中即事答微之
白居易（唐代）

连夜江云黄惨澹，平明山雪白模糊。银河沙涨三千里，

梅岭花排一万株。北市风生飘散面，东楼日出照凝酥。

谁家高士关门户，何处行人失道途。舞鹤庭前毛稍定，

捣衣砧上练新铺。戏团稚女呵红手，愁坐衰翁对白须。

压瘴一州除疾苦，呈丰万井尽欢娱。润含玉德怀君子，

寒助霜威忆大夫。莫道烟波一水隔，何妨气候两乡殊。

越中地暖多成雨，还有瑶台琼树无。
顽极
释居简（宋代）

计较思量未发机，风尘草动百般疑。四棱塌地羞前事，烂了虚空也听伊。
送彭大老提舶泉南
孙应时（宋代）

人言西府厌编摩，归卧方山意若何。
出处无心亦无累，宁知世上有风波。
樵人十咏 其三 樵叟
陆龟蒙（唐代）

自小即胼胝，至今凋鬓发。所图山褐厚，所爱山炉热。

不知冠盖好，但信烟霞活。富贵如疾颠，吾从老岩穴。
舟行见荷花折插瓶中 其一
范景文（明代）

不用陂池不用钱，乘舟采向冶湖边。但须插架妆生态，自去疏枝自拣泉。
温泉
喻良能（宋代）

不与骊山脂水并，独於庐阜占佳名。
我来试作泉间浴，一洗平生病恼轻。
和韩吏部泛南溪
贾岛（唐代）

溪里晚从池岸出，石泉秋急夜深闻。

木兰船共山人上，月映渡头零落云。
闻北虏入灵州二首
李频（唐代）

河冰一夜合，虏骑入灵州。岁岁征兵去，难防塞草秋。

见说灵州战，沙中血未干。将军日告急，走马向长安。
捉船行
吴伟业（清代）

官差捉船为载兵，大船买脱中船行。
中船芦港且潜避，小船无知唱歌去。
郡符昨下吏如虎，快桨追风摇急橹。
村人露肘捉头来，背似土牛耐鞭苦。
苦辞船小要何用，争执汹汹路人拥。
前头船见不敢行，晓事篙师敛钱送。
船户家家坏十千，官司查点候如年。
发回仍索常行费，另派门摊云雇船。
君不见，官舫嵬峨无用处，打鼓插旗马头住。
即席和颖叔送别四韵
郭祥正（宋代）

二月溟濛雨，春寒反似秋。玉觥浮浊浪，兰楫拟沧洲。

自顾驽骀困，宁攀逸骥游。楚歌弹未彻，归思已难留。
仁安堂
梁兰（明代）

高堂郁峨峨，云是仁者居。谅由心德全，所以恒晏如。

堂上何所有，左右图与书。堂背何所有，谖草被阶除。

道傍种丹杏，奚啻百千株。承平日遑暇，来登俱文儒。

讲道合众方，立言扬令誉。乃知安于仁，旨哉宣圣谟。
街西长句
杜牧（唐代）

碧池新涨浴娇鸦，分锁长安富贵家。游骑偶同人斗酒，

名园相倚杏交花。银鞦騕褭嘶宛马，绣鞅璁珑走钿车。

一曲将军何处笛，连云芳草日初斜。
元佑六年夏自阳翟之睢阳迓翰林苏公自杞放舟
李廌（宋代）

放舟杞国岸，汴渠正东注。
汤汤舟下水，适与舟相遇。
泛泛水上舟，与水共东去。
舟水讵相离，曾不迁故处。
世人迷动静，顺流疑若遡。
不然逐流浪，汩没为所误。
吾作放舟诗，明此流水住。
老矣耄何为，聊用持世故。
洛阳牡丹
梅尧臣（宋代）

古来多贵色，殁去定何归。
清魄不应散，艳花还所依。
红栖金谷妓，黄值洛川妃。
朱紫亦皆附，可言人世稀。
赠复初二首 其二
陆文圭（元代）

有客袖中怀短刺，何人门下曳长裾。每评陆子毁茶论，大胜颜公乞米书。
知郡傅丈载酒幞被过熹于九日山夜泛小舟弄月剧饮二首 其二
朱熹（宋代）

谁知方外客，亦爱酒中仙。共踏空林月，来寻野渡船。

醉醒非各趣，心迹两忘缘。江海情何限，秋生蓬鬓边。
宝幢山寻黄提刑震旧避地处
谢翱（宋代）

甬东寺里逢陈若，双袖龙钟行带索。
问知黄公旧避逃，宝幢山带坐丛薄。
日惟一食祷先灵，不愿拾得不死药。
仰天呼号得正终，一往不复至城郭。
公初著书女立旁，公死母亡家濩落。
子为户曹取公女，欲叙因由无与语。
得来与子行林莽，月落山空识其处。
南山广莫轩
楼钥（宋代）

广莫乘风隘九州，乱山无数点平畴。
一千里外在吾目，三十年来无此游。
地下天高俱历历，鸢飞鱼跃两悠悠。
昌黎费尽南山句，旷望还能似此不。
吴宫四时词（四首）
九皋声公（明代）

宫阙夜如何，风飘宛转歌。
更阑银烛灭，落月在江波。
和僧长吉湖居五题其二·水月
范仲淹（宋代）

千寻月脚寒，湖影净于天。
忽如常娥宫，俯仰见婵娟。
更约中秋夕，长津无寸烟。
交韵漳州邓教授二首
李弥逊（宋代）

十年猿鹤共萧萧，世事驱人肯见饶。
老态岭云风更急，壮心炉见日还销。
催科政拙民犹病，御侮才疏盗正骄。
强拾陈言续清唱，却惭横槊按戎昭。
吊岳文二公二首
何梦桂（宋代）

如此光阴冉冉何，青萍失手意蹉跎。
门前流水溪山在，帘外落蹉风雨多。
百岁身名头半雪，十年世事泪悬河。
相逢莫问升沉事，且对尊前听浩歌。
为胡元瑞题绿萝馆二十咏 其二十 石枕
王世贞（明代）

枕此支机石，欲挹天浆冷。无奈泥丸翁，时时唤令醒。
偈颂六十五首 其五十四
释咸杰（宋代）

一手不独拍，两手鸣掴掴。豁开三要三玄，捏碎佛祖标格。

村歌社舞得人憎，胜似当年白拈贼。
诏修两朝国史赐筵史院和首相吴公原韵
冯京（宋代）

天密丛云晓，风清一雨馀。
三长太史笔，二典帝皇书。
按武知何者，沾恩匪幸欤。
吐茵平日事，何惮污公车。
郊庙歌辞。享太庙乐章。保大舞
郭子仪（唐代）

於穆文考，圣神昭章。肃勺群慝，含光远方。

万物茂遂，九夷宾王。愔愔云韶，德音不忘。
和陶杂诗七首 其六
归昌世（明代）

春半暖初回，疏雨兼和风。新晴临晓江，万象一镜中。

策杖访僧寮，披榛小径通。梵音令人静，世事皆楚弓。
题李十四庄，兼赠綦毋校书
孟浩然（唐代）

闻君息阴地，东郭柳林间。左右瀍涧水，门庭缑氏山。

抱琴来取醉，垂钓坐乘闲。归客莫相待，寻源殊未还。
退步
释慧开（宋代）

未曾移定时，前脚让后脚。
只这一步子，谁人蹈得著。
杜门
郑刚中（宋代）

柴门深闭岂须开，谓可张罗亦陋哉。
闲听竹间幽鸟语，绝胜门外俗人来。
【南吕】一枝花·自序丑斋生
钟嗣成（元代）

自序丑斋

生居天地间，禀受阴阳气。既为男子体，须入世俗机。所事堪宜，件件可咱家意。子为评跋上惹是非。折莫旧友新知，才见了着人笑起。

【梁州】子为外貌儿不中抬举，因此内才儿不得便宜。半生未得文章力，空自胸藏锦绣，口唾珠玑。争奈灰容土貌，缺齿重颏，更兼着细眼单眉，人中短髭鬓稀稀。那里取陈平般冠玉精神，何晏般风流面皮，那里取潘安般俊俏容仪？自知，就里。清晨倦把青鸾对，恨煞爷娘不争气。有一日黄榜招收丑陋的，准拟夺魁。

【隔尾】有时节软乌纱抓扎起钻天髻，于皂靴出落着籁地衣。向晚乘闲后门立，猛可地笑起。似一个甚的？恰便似现世钟馗唬不杀鬼。

【牧羊关】冠不正相知罪，貌不扬怨恨谁？那里也尊瞻视貌重招威！枕上寻思，心头怒起。空长三千岁，暗想九千回。恰便似木上节难镑刨，胎中疾没药医。

【贺新郎】世间能走的不能飞，饶你千件千宜，百伶百俐。闲中解尽其中意，暗地里自恁解释，倦闲游出塞临池。临池鱼恐坠，出塞雁惊飞，入园林，俗鸟应回避。生前难入画，死后不留题。

【隔尾】写神的要得丹青意，子怕你巧笔难传造化机。不打草两般儿可同类。法刀鞘依着格式，妆鬼的添上嘴鼻，眼巧何须样子比。

【哭皇天】饶你有拿雾艺冲天计，诛龙局段打凤机。近来论世态，世态有高低。有钱的高贵，无钱的低微。哪里问风流子弟？折末颜如灌口，貌赛神仙，洞宾出世，宋玉重生，设答了镘的，梦撒了寮丁，他采你也不见得。任自论黄数黑，谈说是非。

【乌在啼】一个斩蚊龙秀士为高第，升堂室古今谁及。一个射金钱武士为夫婿，韬略无敌，武艺深知。丑和好自有是和非，文和武便是傍州例。有鉴识，无嗔讳，自花白寸心不昧，若说谎上帝应知。

【收尾】常记得半窗夜雨灯初昧，一枕秋风梦未回。见一人，请相会，道咱家，必高贵。既通儒，又通吏，既通疏，更精细。一时间，失商议，既成形，悔不及。子教你，请俸给，子孙多，夫妇宜。货财充，仓凛实，禄福增，寿算齐。我特来，告你知，暂相别，恕情罪。叹息了几声，懊悔了一会。觉来时记得，记得他是谁？原来是不做美当年的捏胎鬼。
台头寺步月得人字
苏轼（宋代）

风吹河汉扫微云，步屟中庭月趁人。
浥浥炉香初泛夜，离离花影欲摇春。
遥知金阙同清景，想见毡车碾暗尘。
回首旧游真是梦，一簪华发岸纶巾。
江城子（春恨）
魏夫人（宋代）

别郎容易见郎难。几何般。懒临鸾。憔悴容仪，陡觉缕衣宽。门外鸾梅将谢也，谁信道、不曾看。晓妆楼上望长安。怯轻寒。莫凭阑。嫌怕东风，吹恨上眉端。为报归期须及早，休误妾、一春闲。
步蟾宫（九月二十六夜宿周师从家。睡觉，风雨起，有怀木犀）
杨无咎（宋代）

桂花馥郁清无寐。觉身在、广寒宫里。忆吾家、妃子旧游，瑞龙脑、暗藏叶底。

不堪午夜西风起。更飐飐、万丝斜坠。向晓来、却是给孤园，乍惊见、黄金布地。
恋绣衾 其二 书怀
史达祖（宋代）

好领青衫，全不向、诗书中得。还也费、区区造物，许多心力。

未暇买田清颍尾，尚须索米长安陌。有当时、黄卷满前头，多惭德。

思往事，嗟儿剧。怜牛后，怀鸡肋。奈棱棱虎豹，九重九隔。

三径就荒秋自好，一钱不直贫相逼。对黄花、常待不吟诗，诗成癖。
寿陆放翁三首
苏泂（宋代）

花间乳鹿笑相迎，拄杖穿花导鹿行。
六子子孙俱宦达，三山山水亦聪明。
论诗何止高南渡，草檄相看了北征。
带得门人也仙骨，年年来此贺长生。
九月九日诗
范泰（宋代）

劲风肃林阿，鸣雁惊时候。篱菊熙寒丛，竹枝不改茂。
梅花绝句
陆游（宋代）

探春岁岁在天涯，醉里题诗字半斜。
今日溪头还小饮，冷官不禁看梅花。
延福宫双头牡丹
夏竦（宋代）

禁籞阳和异，华丛造化殊。两宫方共治，双蘤故联跗。

向日檀心方，承烟翠干孤。游蜂须方翼，凝露亦骈珠。

晓槛香俱发，晴阶影对铺。君王重天贶，临写冠珍图。
和赵鹏翔赠李生
周紫芝（宋代）

人间作画如作诗，妙由心得非人为。五日一石十日水，此事无乃亦可期。

向来郭恕先，妙手真复奇。经年不肯下一笔，胸中丘壑谁当知。

忽然有兴不可遏，写作槎枒风雨枝。回头却笑阎立本，缓急与人为画师。

李生闻是成远后，一生落魄唯饮酒。贵人金多不可呼，閒日为多画日偶。

心知公子非俗人，平生笔底波澜翻。故作沧江与巨石，要看万里风涛相吐吞。

谁知此老不足数，自笑一生常苦辛。桃花水暖小艇窄，十年辜负江边春。

时危力小去未得，画图入眼空伤神。
春日游隆兴寺访泰明上人谈未竟夕偶以他故先余作别茫然久居题诗而去
梁朝钟（清代）

小园通鹤径，茅屋对鸡栖。夜雨苔痕乱，春烟菜甲齐。

客来扉自掩，人去鸟空啼。欲学无情法，难忘是虎溪。
郑武子删定挽章二首
吕祖谦（宋代）

古汴豪英海，追随不厌勤。
廛中识梅福，帘下得严君。
培养逢原学，堙沈济世勋。
定知千载后，下马董生坟。
题庄严寺休公院
郑谷（唐代）

秋深庭色好，红叶间青松。病客残无著，吾师甚见容。

疏钟和细溜，高塔等遥峰。未省求名侣，频于此地逢。
度梨关
钱纫蕙（清代）

迢递逾梨岭，肩舆胜驽骖。雄关限闽越，幽境极东南。

地暖常多雨，云开忽作岚。乡闾望不极，聊复上岩龛。
咏冬诗
曹毗（魏晋）

绵邈冬夕永，凛厉寒气升。离叶向晨落，长风振条兴。

夜静轻响向，天清月晖澄。寒冰盈渠结，素霜竟栏凝。

今载忽已暮，来纪奄复仍。
同坰寄黄济川五首
吴则礼（宋代）

斋盂随处有，阿堵半生无。
不作论文杜，姑为踏硙卢。
清言韵舌本，残雪著头颅。
请说楚州菜，白菘如臂粗。
送王明府有龄入都即题其慈湖种花图
姚燮（清代）

天欲栽培民气厚，暗假春风入君手。春风萦回桃柳枝，如君颜色民见怡。

吾郡频年苦兵乱，疲弱愁逢辣手断。便得河阳百里才，难及当时见功半。

枯灰元气云渐苏，烂额焦头尚无算。是当喔咻抚恤之，子得父母身乃依。

严霜四野日照室，煖体何必裘与衣？君来慈溪作贤宰，道路隆隆口碑在。

无端草木亦承膏，寂郭风烟发精采。物犹如此人可知，此理奚烦费词解？

凉飙九月山城秋，碧天高静鸿不流。君将奉檄走京洛，旌车驾矣民难留。

君虽不留民意系，静待阳和转初地。阳和二月多好莺，君来置酒民同听。

我题君图送君别，聊为君民写心结。莫将剪败忧后时，此民共读甘棠诗。
集古 荅筹堂
李俊民（金朝）

一夕秋风白发生，相思迢递隔重城。

前欢往恨分明在，嬴得青楼薄倖名。
送僧赴黄山沐汤泉兼参禅宗长老
杜荀鹤（唐代）

闻有汤泉独去寻，一瓶一钵一无金。不愁乱世兵相害，

却喜寒山路入深。野老祷神鸦噪庙，猎人冲雪鹿惊林。

患身是幻逢禅主，水洗皮肤语洗心。
送司命君
黎廷瑞（宋代）

玄鹤导飚驾，黑暾载云旂。
云是司命君，岁暮当赋归。
欲将人间事，媺慝奏玉扉。
昊皇倘垂听，琐琐安足讥。
一冬天气燠，占者疑匪机。
野蔓既顽绿，山桃还僭绯。
稍稍痴蚋集，纷纷冻蝇飞。
愿言剪银河，雪花玉成围。
驱厉濯春瘴，窜蝗销岁饥。
青君且戒严，亹亹欲近畿。
斯人有至望，此事宜速祈。
君言或见用，帝力亦巍巍。
一觞赠君行，愿君听勿违。
送吴东湖明府升四川成都别驾
李瑜（明代）

千里还乘别驾车，花封刚足百年书。月离水郭千家暝，春渡巴江万锦舒。

水雪每形歌咏里，功名分付笑谈馀。丹青胜欲留公影，只恐风流画不如。
过安庄至镇宁
赵士麟（清代）

带绾轻裘上偃坡，栖霞渐近郁嵯峨。名通上国由庄蹻，威播诸罗自伏波。

溪谷至今多瘴疠，人烟到处杂藤罗。为欣气候如秋杪，华盖桥西试一过。
霜天晓角·烟林褪叶
吴文英（宋代）

烟林褪叶。红藉游人屧。十里秋声松路，岚云重、翠涛涉。伫立。闲素箑。画屏萝嶂叠。明月双成归去，天风里、凤笙浃。
拟四愁诗四首 其一
张载（魏晋）

我所思兮在南巢，欲往从之巫山高。登崖远望涕泗交，我之怀山心伤劳。

佳人遗我筒中布，何以赠之流黄素。愿因飘风超远路，终然莫致增永慕。
覆船山樵歌 其三 金婆店
郑玉（唐代）

常忆当年武肃王，金婆店里月华光。山中十月桃应熟，未荐仙人不敢尝。
梅雨一首
苏籀（宋代）

柑花销殒荔殊小，海上雨云氛气昏。
感慨干戈异乡客，愁思骨肉与谁论。
白鱼紫笋清庖隶，卢橘杨梅积市门。
作吏天涯何所得，一春黄卷伴芳樽。
颂证道歌·证道歌
释印肃（宋代）

体若虚空勿涯岸，通身是口说得半。
三种病人也会医，灯笼露柱常相伴。
题家藏二画·二龙
楼钥（宋代）

老龙卧海沙，觉来未欠伸。
珠光发海底，闯然目有神。
画龙不画全，必杂烟与云。
此龙未尝动，具见爪与鳞。
一龙望见之，争心生怒嗔。
奋迅勇欲前，便尔云满身。
不知出谁笔，定非尘中人。
若非亲见之，何由写其真。
云涛方汹涌，恍若渺无津。
为霖会有时，正尔良苦辛。
乃知青云高，不如寂寞滨。
深虞或飞去，十袭聊自珍。
送叔昭上人附施屯田还宣城
梅尧臣（宋代）

瓶巾过江去，远托故人船。
借问风涛势，何如杯度年。
感遇
陆游（宋代）

仕宦五十年，终不慕热官。
年龄过八十，久已办一棺。
结庐十余间，著身如海宽。
此外皆长物，简去心始安。
称意多怒嗔，易可出艰难。
我无狐白裘，短褐亦御寒。
荅李侍御惟贞时方按柳州 其二
王世贞（明代）

郧岭春初雪不残，柳江风物已堪观。莫言岭表无他寄，蕉实能黄荔子丹。
减字木兰花（县斋见梅）
姚述尧（宋代）

天寒人静。啸倚胡床闲昼永。春信初回。报道南枝昨夜开。

沈沈庭院。独坐黄昏谁是伴。风过南墙。似觉天宫暗递香。
秋闱会友
唐濂伯（明代）

旅邸相逢喜气新，剪灯彻晓细论文。皮肤学问应怜我，魁首文章独让君。

击楫渡江雄祖逖，枕戈待旦苦刘琨。会须霹雳同声起，十郡英豪掩耳闻。
龙女祠后塘自生荷花数枝与史诚之更相酬和 其三
司马光（宋代）

荷底清涟照绮罗，长安公子旧情多。踌躇不去知君意，重唱吴音白纻歌。
护龙河
许及之（宋代）

门题善利遏朝宗，一水何从更护龙。菱角鸡头教偪仄，可堪游女折芙蓉。
开元铁牛歌
姚颐（清代）

大缆连连两岸曳，牛人执鞭牛努力。大河汘汘四野流，黄沙裹牛牛人愁。

厥初开元全盛日，朝贡合杳商旅溢。大编艘舰便车徒，河上三桥此其一。

赋晋一鼓铸岂任，合铁几州牛始出。四关之西四河东，柱作苍擎山作礩，津迎天子祀汾舆，赞出从臣大手笔。

壮哉此物尤赑屃，巨灵当头那敢叱。自从高岸深谷沦，求牝求牡牛失群。

皇皇左牵右谁挽，落落孤渚四今存。今年秋涨地轴裂，蛟龙怒吼鼋鼍翻。

长风助号浊浪底，老牛力竭吁何言。噫嗟乎，呼汝以牛应以牛，汝身虽铁心不铁。

张公神剑有时合，象罔玄珠求还得。何时八牛复旧观，突兀便见对岸立。

约束浮梁免漂泊，付与勾管使者重驱策。不然将伯无助何所庸，不如倏忽化作黄犊供三农。

浊泥五斗腴所钟，伫令家家年岁丰。我亦从今不拟横笛效野牧，但愿年年鞭春长作多牛翁。
元日词其二·御阁
晏殊（宋代）

屠苏醴酒盈金斝，郁垒神符卫紫关。
三境上真垂介福，绵绵洪算等南山。
剑歌行
严羽（宋代）

剑歌行，借君剑，为君舞。自古英雄重结交，樽酒相逢气相许。

爱君倜傥不可羁，与君一见心无疑。疏眉大颡长七尺，神彩照耀仍虬髭。

雄词落纸走山岳，霹雳绕壁蛟龙随。如何十载困羁旅，此心独未时人知。

去年从军杀强虏，举鞭直解扬州围。论功不及骠骑幕，失路羞逐边城儿。

归来宝刀挂空壁，白光夜夜惊虹蜺。椎牛酾酒且高会，酣歌击筑焉能悲。

百年快意当若此，迂儒拳局徒尔为。我亦摧藏江海客，重气轻生无所惜。

关河漂荡一身存，宇宙茫茫双鬓白。到处犹吟然诺心，平时错负纵横策。

海内交游四五人，近来得尔情相亲。情相亲，两相托，生死交情无厚薄。

别君去，还留连，愿剖肝胆致君前。人生感激在知己，男儿性命焉足怜。
独宿山中
薛嵎（宋代）

涧水松风声不断，白云飞上屋头栖。
山中昨夜孤吟客，只把无眠便作题。
再用出郊韵似延庆老三首 其三
吴潜（宋代）

普殊难叶一钩连，勘到释迦文佛前。口里巴巴缘十地，眼中盼盼是诸天。

泥涂烂处藏头鳖，高树梢头脱壳蝉。各自身躯各自性，谁知各自本同然。
再送吕明府
徐积（宋代）

昨泛江都船，曾作寒冷篇。今浮清洛水，仍是清风里。

野岸有幽花，孤村有酒家。此酒与此花，尤宜日西斜。

大抵人生要自乐，保必持花与杯酌。有无酒花俱笑吟，为我回头望南郭。
八声甘州 西楼九日
郑文焯（清代）

唤吟边、瘦月替珠灯，扶魂上西楼。叹芳时俊侣，尊前掇送，坠梦难收。

又是黄华劝客，须插少年头。明日尖风阵，绿减汀洲。

笛外乱峰无语，甚秋肠寸裂，还听吹秋。想湖亭多宴，歌泪迸波流。

自销凝、断襟零佩，剩水云、冷画两三鸥。休重向，小帘香处，残叶题愁。
贤者之孝二百四十首·徐季登
林同（宋代）

南州徐高士，姓字满东都。
有子笃孝行，终丧竟隐居。
僧景宗相访寄法王航禅师
黄庭坚（宋代）

抱牍稍退凫鹜行，倦禅时作橐驼坐。
忽忆头陀云外人，闭门作夏与僧过。
一丝不挂鱼脱渊，万古同归蚁旋磨。
山中雨熟瓜芋田，唤取小僧休乞钱。
南昌秋夜
张嵩龄（清代）

秋气频侵袂，空宵独掩扉。愁来心易醉，客久梦难归。

灯焰床头短，虫声户外微。起看乌鹊影，三匝向南飞。
和经父寄张绩
孔平仲（宋代）

萧萧木落洞庭湖，一叶扁舟尽室居。吾道已衰投直笔，人情难室卷长裾。

重轻自系朝廷势，褒贬犹存史策书。所遇于天皆有分，未将鲵鲋羡鲸鱼。
泊舟西村见居民云数里间有梅访之殊未花
赵蕃（宋代）

漠漠烟村四五家，水清霜落路平沙。
我来欲问梅消息，地冷年年未放花。
出郊行
傅潢（清代）

一身奔走轻于骛，偶尔在衙常在路。痴床无梦厨有脚，轩裳黯淡泥涂污。

出郊一村复一村，一旬未届几回住。平生本爱农家好，偏教此时亲此务。

菽麦琐事喋喋谋，水来同捍蝗同捕。穷黎见惯忘官尊，视作家人苦具诉。

孤岭日斜古祠坐，僮仆眠云马系树。夜来蛙声满山窗，公然吏被神仙误。

米盐料理委妻孥，客来主出易应付。独余一事终歉然，庭间一日牒无数。
守素项翁遗德诗
尹台（明代）

易著幽人贞，坦坦遵素履。薖轴誓不谖，藐哉考槃土。

伊人秉渊尚，好古笃伦纪。事母以孝闻，曰继犹吾恃。

蒸蒸成乂格，惇修自身始。少学务时敏，匪牵轩冕志。

嗜义甘比饴，程力殚所致。足称古彦方，能使世尊企。

上天锡难老，耄龄厌康祉。有子意承考，典教甄化理。

作德洵哲谋，燕翼遗休轨。我歌守素章，以著翁行事。

补亡拟束晰，采风在輶使。
寄陈大谏
王十朋（宋代）

公居言路望非轻，天下人皆侧耳听。方欲携书责阳子，忽闻有耳论延龄。

危言已落奸邪胆，正色潜消魍魉形。天听未回争以力，从兹受责亦芬馨。
偈三十五首
释祖珍（宋代）

自惭疏拙百无能，下板长行粥饭僧。
岂谓因缘有侥幸，千斤担子若为胜。
读曾文正公集
孙垓（清代）

挑镫对编简，仰止德愔愔。学术祛成见，勋名出小心。

论文官烛灺，筹笔阵云深。允矣读书法，千秋佩士林。
六日小饮园中光景暄妍红梅已拆恍记在果州时
陆游（宋代）

轻裘骏马金泉路，默数新春又九年。
风景不殊人自老。
忽惊作梦到临川。
送兄弟回雪夜
白居易（唐代）

日晦云气黄，东北风切切。时从村南还，新与兄弟别。

离襟泪犹湿，回马嘶未歇。欲归一室坐，天阴多无月。

夜长火消尽，岁暮雨凝结。寂寞满炉灰，飘零上阶雪。

对雪画寒灰，残灯明复灭。灰死如我心，雪白如我发。

所遇皆如此，顷刻堪愁绝。回念入坐忘，转忧作禅悦。

平生洗心法，正为今宵设。
方方壶云山图
弘历（清代）

金门羽士写云山，员峤方壶缥缈间。本是三生来往处，挐舟期去不期还。
赠祁君惟学南归
林光（明代）

麟经一卷绍家传，父早光华子后先。云路何嫌花品艳，天风自后凤毛鲜。

归程及腊车随月，舞袖翻春锦照筵。百尺竿头还有路，故乡尘梦勿流连。
秋日应陈周李诸子集紫烟楼听雨十六韵
邓云霄（明代）

海国蒸龙气，秋来易作霖。高楼共眺听，万木尽萧森。

云涌峰峦动，烟含城郭阴。繁声侵苑树，暝色睡园禽。

银竹捎檐急，金风入牗深。凉回冰簟冷，暑退壁虫吟。

滴沥空庭静，滂沱大陆沉。轻雷殷嶂外，孤电落江浔。

悬瀑明寒玉，垂虹映碎金。晴光摇日脚，晚景澹天心。

初月扬新彩，宾鸿送好音。烦襟因雨洗，浊酒对凉斟。

杯歇留看画，诗成更奏琴。来风秋万里，度鸟槛千寻。

喧杂下方隔，清高上界临。勿嫌絺绤薄，井邑未闻砧。
题城南堂二首 其二
陆游（宋代）

借问城南老居士，新年乐事复何如。春寒催唤客尝酒，夜静卧听儿读书。
水龙吟 冶城感旧
沈宜修（明代）

西风昨夜吹来，闲愁唤起依然旧。苔钱绣涩，蓉姿粉淡，悴丝摇旧。

烟褪馀香，露流初引，一番还又。想秦淮故迹，六朝遗恨，江山不堪回首。

莫问当年秋色，琐窗长自帘垂绣。淹留岁月，消残今古，落花波皱。

客梦初回，钟声半曙，雁飞归候。便追寻、锦字春绡，多何与寒笳奏。
立夏日作四绝 其二
谢薖（宋代）

小簟含风六尺床，竹奴从此合专房。吾身匏落都无用，占得山间一味凉。
皇太后閤春帖子 其一
周南（宋代）

三朝备福尊寿乐，七秩脩龄古更稀。问寝龙楼家法在，鸡鸣步辇过慈帏。
至大三年代祀茅山宿玉晨观
吴全节（元代）

皇驰六辔过华阳，晋桧苍苍古道场。夜鹤唳风清地肺，晓龙雨护阁天香。

三峰恍惚蓬莱境，万象昭回草木光。青石坛高天咫尺，绿章封事答吾皇。
和左天官游麻姑山
谢士元（明代）

肩舆度岭晓穿云，不惜攀跻到夕曛。松径风微猿抱子，芝田雨过鹿呼群。

霓旌缥缈来金母，羽盖翩翻降道君。仙境泬寥人境远，四时风月许谁分。
十一月旦泊大浪滩下甚雨醉卧次日乃知
方回（元代）

夜雨彻五更，江水长三尺。
醉卧了不知，开篷洒余沥。
萧瑟复未已，北风阻行色。
篙师请祭神，索我留半日。
牲酒岂敢靳，望山头屡侧。
俯船势欲压，樯顶立峭壁。
何物野人家，奄有此奇石。
长安车马尘，儿生初未识。
鸡犬巉岩间，亦各适其适。
休官穷太守，久混渔樵席。
顾影叹须鬓，向来无此白。
一瞬十二年，梦过竟无迹。
颂古六十二首 其二十七
释清远（宋代）

骨里皮兮皮里骨，大隋老子无窠窟。上士闻之笑未休，中流特地生疑惑。
贺鼎仪迁谕德得检字
李东阳（明代）

华盖天穹崇，青宫地深俨。同时侍从臣，一一皆妙选。

陆君伟文行，不抗亦不謟。铦如囊中锥，颖脱不受掩。

年劳秩屡迁，德谕官曷忝。名廑黼扆记，荐岂公卿剡。

平生耐官职，宠极翻自敛。须知启沃功，不独事编检。

姓字符鼎彝，文章归琬琰。非才独惭子，同第名久玷。

交游二十年，道义足薰染。攀跻竟何能，时岁惊荏苒。

勋业乃攸期，荣光讵相艳。努力当壮龄，时哉此其渐。
如梦令
朱敦儒（宋代）

真个先生爱睡。睡里百般滋味。转面又翻身，随意十方游戏。游戏。游戏。到了元无一事。
小景五首为杨少傅东里作 其二 竹石
王绂（明代）

珊瑚出海底，低拂凤凰枝。苍雪落寒影，晴云含碧滋。

潇湘不可到，翘首起遐思。
十月十三日
刘黻（宋代）

居常出户便思亲，竞复流离值诞辰。
命薄不嫌增甲子，骚清犹可记庚寅。
菊香留晚招同醉，梅意才先喜卜邻。
警省工夫须力进，客髭已有数茎新。
冬日閒居遣兴十首 其十
李纲（宋代）

僻处掩松门，知非更念恩。庭空从雀啅，山暖觉蜂喧。

木叶静如扫，茶花开正繁。萧条岁云暮，倚杖自忘言。
灵隐前一首赠唐林夫
苏轼（宋代）

灵隐前，天竺后，两涧春淙一灵鹫。
不知水従何处来，跳波赴壑如奔雷。
无情有意两莫测，肯向冷泉亭下相萦回。
我在钱塘六百日，山中暂来不暖席。
今君欲作灵隐居，葛衣草履随僧蔬。
能与冷泉作主一百日，不用二十四考书中书。
自槜李至毗陵道中 其二
杨冠卿（宋代）

朱槿碧芦相间栽，蓬棚车水过塍来。茸茸秋色浓如染，已有陂塘似镜开。